સુપ્રીમ કોર્ટના ચીફ જસ્ટિસ આર.એમ.લોઢાએ પાંચ વર્ષ પહેલાં મનમોહનસિંઘની સરકાર હતી ત્યારે એક કેસમાં ટિપ્પણી કરતાં કહ્યું હતું કે સીબીઆઈની હાલત ‘પાંજરાના પોપટ' જેવી છે. આજે સીબીઆઈના નંબર-વન અને નંબર-ટુ યાને કે ડિરેક્ટર આલોક વર્મા અને જોઈન્ટ ડિરેક્ટર રાકેશ અસ્થાના વચ્ચેની લડાઈ શેરીઓથી લઈ અદાલત સુધી પહોંચી છે. રાજકીય સમીક્ષકો કહે છે કે સીબીઆઈની હાલત મોદી સરકારમાં ‘પાળેલા શ્વાન' જેવી થઈ ચૂકી છે, જે એકબીજાં સામે ભસી રહ્યાં છે અને સરવાળે સીબીઆઈની વિશ્વસનીયતાના નામે મસમોટું મીંડુ મુકાઈ ગયું છે. આલોક વર્મા અને રાકેશ અસ્થાના એકબીજા સામે તૂ તૂ-મૈં મૈં કરી રહ્યા છે. બન્ને એકબીજાને ભ્રષ્ટાચારી કહી રહ્યા છે. ટૂંકમાં, મેલાં લૂગડાં જાહેરમાં ધોવાઈ રહ્યા છે. તફાવત માત્ર એટલો જ છે કે રાકેશ અસ્થાના સામે મીટ એક્સપોર્ટર મોઈન કુરેશીને બચાવવામાં બે કરોડ રૂપિયાની લાંચ લેવાનો કેસ વિધિવત્ રીતે એફઆઈઆર સ્વરૂપે ફાઈલ થઈ ચૂક્યો છે. અસ્થાનાના વિશ્વાસુ સાથી અને ડીવાયએસપી દેવેન્દરકુમારની ધરપકડ થઈ ચૂકી છે અને અસ્થાનાની ધરપકડ તા.૨૯મી સુધી ન થાય એ મતલબનો મનાઈ હુકમ દિલ્હી હાઈકોર્ટે આપી દીધો છે. જોકે, આ બન્ને મહાનુભાવોએ એકબીજાની લડાઈમાં સંખ્યાબંધ કેસોની પોલ ખુલ્લી પાડી દીધી છે અને સીબીઆઈની તપાસમાં તોડ-પાણી ચાલે છે એવી લોકવાયકાને સર્ટિફિકેટ આપતાં પુરવાર કર્યું છે કે સીબીઆઈના ઉચ્ચ અધિકારીઓ સોપારી કિલર્સની માફક કોઈપણ સંવેદનશીલ કેસમાં તોડમરોડ કરી શકે છે. આ દેશમાં અત્યાર સુધી કોઈપણ મોટી ઘટના કે દુર્ઘટના બને ત્યારે સીબીઆઈ તપાસ માગવામાં આવતી. દા.ત. દિલ્હીમાં નિર્ભયાકાંડ થાય કે કાશ્મીર-કઠુઆમાં મર્ડર-રેપની ઘટના હોય તો તેમાં સીબીઆઈ તપાસ કરે તેમ કહેવાતું. ખૂન, લૂંટ, બળાત્કારના મોટા સંવેદનશીલ કેસમાં જાહેર સંસ્થાઓ અને રાજકીય પક્ષો સીબીઆઈની તપાસ માગતા હતા અને સૌ એવું માનતા હતા કે સીબીઆઈની તપાસ નિષ્પક્ષ હશે…. અફસોસ! આ બન્ને મહાનુભાવોએ ભેગા મળીને સીબીઆઈની વિશ્વસનીયતાને મરણતોલ ફટકો મારી દીધો છે અને સીબીઆઈને કદાચ પોતાની શાખ પ્રસ્થાપિત કરવામાં દાયકાઓ નીકળી જાય તો નવાઈ પામવા જેવું નહીં રહે..